text: Falck opgav at fjerne lastbil fra E45 - nyt forsøg i aften 
  24 januar 2018 kl. 07.03
  Lastbil på motorvejen ved Hedensted stadig ikke fjernet. Forsøg mislykkedes natten til onsdag.
  
  Lastbilen, som tirsdag spærrede motorvej E45 i syv timer, ligger stadig i nødsporet ved afkørsel 57 Hedensted.
  Falck forsøgte i samarbejde med to store kraner fra firmaet BMS at fjerne lastbilen, men uden held.
  - Det lykkedes ikke helt at få den væk. Kl. 02.00 stoppede de med forsøget, fortæller vagtchef, Jesper Brian Jensen, Sydøstjyllands Politi, til TV SYD.
  Et møde mellem Vejdirektoratet og Falck senere onsdag vil afgøre, hvornår parterne forsøger igen.
  Lastbilen ligger stadig i nødsporet og forstyrrer dermed ikke trafikken på motorvej E45.
  Motorvejen var lukket nogle timer natten til onsdag under første bjærgningsforsøg, og det samme sker også i aften, når man igen prøver at få den udenlandske lastbil fjernet fra stedet.
  TV SYD har onsdag morgen været i kontakt med Vejdirektoratet og Falck, der på nuværende tidspunkt ikke kan oplyse om årsagen til, at lastbilen stadig ligger ved motorvejen.
  
  